**Bedre økonomiske vilkår for studenter!**

# Vedtatt av Nmf’s Landsstyre 16. oktober 2022, Oslo

Utregning for justering av studiestøtten har fulgt forventet stigning i konsumprisindeks, framfor reell vekst. I praksis betyr dette at studenter får mindre utbetalt i studiestøtte hvert år. På toppen av dette har vi en nasjonal strømkrise, merkbare økte matpriser og utfordringer med få studentboliger i Norge. Alt dette har ført til at studenter har langt høyere levekostnader enn det studiestøtten er dimensjonert for å dekke.

Tall fra 2021 viser at norske studenter er på toppen i Norden for timer brukt på deltidsjobb ved siden av studier(Kilde 3), og tall fra en ny SSB-rapport viser at en norsk fulltidsstudent i snitt jobber 15 timer i uken ved en deltidsjobb (Kilde 1 og 2). Dette kan skyldes at studiestøtten ikke er tilstrekkelig for å dekke levekostnader. Vi i Nmf mener at det er feil at man som fulltidsstudent skal trenge å yte mer enn 100% arbeidsbelastning for å ha råd til å leve, kun fordi man studerer framfor å arbeide fulltid.

En av de største kostnadene i studentbudsjettet er boligutgifter. Leieprisen har økt mer enn både studiestøtten og lønnsveksten i samfunnet. Noen steder dekker ikke studiestøtten hele kostnaden for bolig engang, og dermed må man bruke sparepenger for å ha råd til mat og annet, eller skaffe seg en deltidsjobb. En av de viktigste årsakene til økte boligpriser er økt etterspørsel i forhold til markedets tilbud, og derfor bør man bygge flere studentboliger.

De fleste studenter har kostnader som ikke forsvinner bare fordi man har ferie fra studiene. For eksempel har mange boliger eller leiekontrakter en må betale for også i juli. Når man er fulltidsansatt får man utbetalt alle månedene i året, selv om man tar seg sommerfri. Vi mener at det samme burde gjelde for studenter, og at man derfor bør opptrappe studiestøtten til tolv måneder i året.

Norsk medisinstudentforening mener:

* At utdanningsstøtten fra Lånekassen skal tilsvare 1,5 ganger eller mer grunnbeløpet fra folketrygden (1,5 G)
* At studiestøtten skal opptrappes til tolv måneder i året
* At beløpene man får i kompensasjon til bostøtte av universitetene under praksis, bør følge konsumprisindeks
* At det bør bygges flere studentboliger

Kilde 1

<https://www.regjeringen.no/no/aktuelt/ssbs-leverkarsundersokelse-tallene-viser-at-de-aller-fleste-studentene-har-det-bra/id2924545/>

Hentet 18. september 2022

Kilde 2

<https://www.ssb.no/utdanning/hoyere-utdanning/artikler/studenters-levekar-2021.en-levekarsundersokelse-blant-studenter-i-hoyere-utdanning>

<https://www.ssb.no/utdanning/hoyere-utdanning/artikler/studenters-levekar-2021.en-levekarsundersokelse-blant-studenter-i-hoyere-utdanning/_/attachment/inline/f4a4b2a5-ffc5-4d85-88db-09b7055774d1:27db3ac59750f6f3f9482c9d8aba00b09500c71b/RAPP2022-34.pdf#page67>

Hentet 18. september 2022

Kilde 3

<https://database.eurostudent.eu/drm/?eust_nr=7&e=time_budget_all&fg=s_v1_6&country_list=DK%2CFI%2CIS%2CNL%2CNO%2CPL%2CSE&Curr=NCU>

Hele rapporten: <https://www.eurostudent.eu/download_files/documents/EUROSTUDENT_VII_Synopsis_of_Indicators.pdf>

Hentet 18. september 2022